Burĉela centropo

La Burĉela centropo (Centropus burchellii) estas specio de centropo de la familio Kukoledoj. Ĝi troviĝas en sudorientaj partoj de Subsahara Afriko. Ĝi loĝas en densaj areoj kun subkreskaĵaro kaj arbustaro, kiel en taŭgaj marbordaj regionoj. Ĝi estas foje konsiderata subspecio de la Blankbrova centropo, kiu anstataŭas ĝin norde kaj okcidente. La junaj plumaroj kaj krioj de la du taksonoj estas apenaŭ distingeblaj. La specio estas nomita laŭ la brita naturalisto William John Burchell.

Subspecioj
Oni agnoskis jenajn du subspeciojn:
 Centropus burchellii burchellii — sudorienta Bocvano, Esvatinio, okcidenta Lesoto, suda Mozambiko kaj Sudafriko (ĉiuj naŭ provincoj, kvankam eksklude la sekan internon)
 Centropus burchellii fasciipygialis — norde de rivero Limpopo: sudorienta Zimbabvo, centra kaj norda Mozambiko, suda Malavio (suden de la Viphya Altebenaĵo) kaj sudorienta Tanzanio (inklude insulon Mafia) 
C. b. fasciipygialis havas pli akrajn plumarkolorojn, la kapo estas solide nigra kaj la malsupraj partoj pli blankaj, krom malpli da strieco kaŭzita de kontrastaj plumoŝaftoj. Ĉe plenkreskuloj la striecaj pugo kaj vostokovriloj distingas ĝin de la blankbrova centropo.

Kutimaro
Tiu ĉi ofta loĝanto de suda Afriko estas kutime vidata kiel sola individuo aŭ en paroj. Ili preferas grimpi tra arbustaroj, marĉoj, riverbordaj franĝoj aŭ marborda arbustaro. Oni pli ofte aŭdas ĝin ol vidas ĝin. Kiam ĝi flugas, la flugo estas peza kaj finiĝas per longa glisado al la sekva arbustaro.

Voĉo
Tiu ĉi birdo havas distingan krion, kiu similas al akvo verŝiĝanta el botelo, kaj diversajn aliajn kriojn kiel ekzemple la "kolombo"-krion kaj alarman siblon. La birdoj estas plej laŭtaj dum la reprodukta sezono, kaj paro povas krii duete, aŭ pluraj birdoj povas krii kune.

Reproduktado
Inter septembro kaj februaro (aŭstrala somero) granda mata nesto estas normale farita en dorna arbo. Kutime kvar blankaj ovoj estas demetitaj, kaj ĉi tiuj eloviĝas post 14 ĝis 18 tagoj. Ambaŭ gepatroj nutras la nestidojn dum pliaj tri semajnoj.

Manĝado
La Burĉela centro estas predanta, kaŝsekvante tra densa arbustaro kaj manĝante insektojn (inkluzive de ortopteroj), helikojn, amfibiojn (ranojn kaj bufojn), reptiliojn (inkluzive de lacertoj kaj kameleonoj) kaj birdojn ĝis la grandeco de Palmturto. Nestoj de aliaj birdoj ofte estas prirabataj.

Bildaro

 Referencoj 

 Eksteraj ligiloj 

Burĉela centropo 

Kategorio:Kukoloformaj
Kategorio:Kukoledoj
Kategorio:Birdoj de Afriko